ฮั่วเซ่งฮงตั้งอยู่ตรงทางเข้าซอยสุขุมวิท 101 หาไม่ยากเลย สำหรับการเดินทางถ้าจะให้สะดวกเลยแนะนำรถไฟฟ้ามาลงสถานีปุณวิถีค่ะ หรือถ้าใครสะดวกขับรถมาก็มีที่จอดรถไว้บริการ แต่ร้านนี้ที่จอดรถจะเต็มเร็วนิดนึงค่อนข้างแออัด

บรรยากาศภายในร้านค่อนข้างคึกคัก ยิ่งถ้าเป็นช่วงเทศกาลด้วยแล้วภายในร้านจะค่อนข้างเสียงดังเลย ในส่วนของการบริการพนักงานบริการพอใช้ได้ค่ะ แนะนำเมนูอาหารได้ดีถึงแม้ว่าจะไม่เลือกเมนูที่เค้าแนะนำเลย เพราะอยากกินอะไรก็จิ้มซะมากกว่า

วันที่ไปไปกัน 4 คนค่ะ ลองหลายเมนูเหมือนกัน
- กระเพาะปลาน้ำแดง (400.-) จริงๆ อยากกินเป็นขาแพะตุ๋นแต่หมด ซึ่งขาแพะที่นี่ทำออกมาดีค่ะไม่เหม็นสาป แต่ไม่เป็นไรกินกระเพาะปลาแทนได้ มาแบบเดือดปุดๆ เลย รสชาติอร่อยตามมาตรฐาน หม้อนี้มีเนื้อปูกับเห็ดหอมด้วย นานๆ จะได้กินกระเพาะปลาจริงๆ สักทีก็ฟินดีเหมือนกัน

- เป็ดปักกิ่ง (900.-) โดยเลือกเอาเนื้อเป็ดไปทำได้ 3 อย่าง คือ ผัดกระเทียม ผัดพริกไทดำ แล้วก็... ลืม! หนังเป็ดกรอบมาก ต้องรีบกินก่อนจะเหนียว แป้งหนาไปนิดรู้สึกจะเคี้ยวลำบากหน่อย รวมๆ คิดว่าพอใช้ ส่วนเนื้อเป็ดนำไปผัดกระเทียม เนื้อจะออกแห้งๆ หน่อยเพราะไม่มีส่วนหนังเป็ดแล้ว เนื้อจะเหนียวแต่ก็เหนียวไม่มาก บางชิ้นก็นิ่มดี

- กุ้งแปะซะซีอิ๊วฮ่องกง (225.-) จริงๆ จะมีชุดใหญ่ด้วย 400 บาท กุ้งเปลือกนิ่มเหมือนจะกินได้หมด แต่ส่วนตัวไม่ไหวจริงๆ จะไอแค่กๆต้องแกะ เนื้อกุ้งจะออกหวานนิดเดียว หัวกุ้งมันๆ เนื้อกุ้งแน่นสดดี จานนี้เหมือนกินกุ้งต้มธรรมดาๆเลย คือซีอิ๊วก็ไม่ช่วย ??

- หมี่ผัดฮ่องกง (250.-) รสชาติมาตรฐาน เนื้อกุ้ง หมึกสดเด้งๆ ดีค่ะ

- ไก่แช่เหล้า+แมงกระพรุน (350.-) กินเฉพาะแมงกระพรุนค่ะ เคี้ยวแล้วกรึบๆ ดี แต่รู้สึกไม่ค่อยชอบรสชาติของซอสที่ใช้ผัด ส่วนตัวจะชอบแบบผัดน้ำมันงามากกว่า

- น้ำเก๊กฮวยจะเป็นรีฟิล (55.-) รสชาติน้ำเก๊กฮวยออกจืดๆ หวานนิดๆ ประมาณว่าน้ำแข็งละลายเจือจางหมดแล้ว มันเลยเป็นเก๊กฮวยแบบกินแล้วไม่สุดอ่ะ T^T

รวมๆ ร้านนี้ไม่ค่อยประทับใจรสชาติเท่าไหร่ แต่ถ้าอยากกินอาหารจีนที่นี่ช่วยได้อยู่ เพราะอยู่ใกล้บ้านด้วย มื้อนี้หมดไปประมาณ 2,200.- กินกันสี่คนแทบกลิ้งกลับบ้าน